Þegar veiðitímabilinu lýkur á haustinn er rétt að yfirfara búnaðinn og ganga frá honum til geymslu . Margir nota tækifærið til að lagfæra það sem látið hefur undan á vertíðinni og síðast en ekki síst , setja saman óskalistann fyrir jólinn . Hér á eftir fara nokkrir punktar sem gott er að hafa í huga þegar vertíðinni lýkur . Vel að merkja , geymslan á að vera hæfilega köld og þurr „ Store in cool and dry place “ . Byrjum á stöngunum . Áður en stangirnar fara í geymslu er vert að gefa gaum að lykkjunum . Lausar eða skaddaðar lykkjur skal lagfæra eða skipta um . Ójöfnur og brot í lykkjum skemma girni og línur á mjög skömmum tíma . Rétt er að þrífa stangirnar sjálfar með volgu sápuvatni , tannbursta úr lykkjunum og strjúka létt yfir þær með bóni . Fyrir nokkru fékk ég ábendingu frá eldri veiðimanni um að láta lönd og leið allar hugmyndir um að kaupa sérstakt bón ; „ Notaðu mælaborðahreinsi frá Sonax , bæði á stöngina og flugulínuna “ . Ráð sem hefur reynst mér vel , viðnám stangar og línu minnkaði verulega , mun betra rennsli . Þegar þú ert búinn að bóna stöngina er eins víst að eitthvað af bóninu hefur lent á korkinum . Þá er einmitt tilvalið að þrýfa hann með svampi og volgu sápuvatni . Korkur er ekki viður , heldur börkur og þolir ekki mikla fitu eða viðarolíu þannig að forðast ætti slíka meðhöndlun . Ef korkur er orðinn verulega ljótur má strjúka lauslega yfir hann með blautum , fínum sandpappír og venjulegri handsápu . Best er að geyma stangirnar í hólkum sem komið er fyrir á öruggum stað , helst inni í skáp eða föstum á vegg . Lausar stangir í geymslum eiga það til , eins og allt annað að detta á gólfið og þá er eins víst að stigið verði á þær og …… Sjálfur útbjó ég mér hólk úr 70mm svörtu plaströri sem geymir kaststangirnar okkar hjóna , hólkur sem nýtist mér á ferðalögum og sem geymsla á veturna . Kasthjól þarf yfirleitt að annast meira en fluguhjól . Eðlilegt viðhald er einfaldlega að þrýfa þau og smyrja reglulega . Gættu þess vel að ná burt öllum sandi sem sækir sérstaklega í smurning . Vatn er ekki óvinur veiðihjóla , salt er það aftur á móti . Skolaðu vel af hjólinu í volgu vatni og leyfðu því að þorna áður en þú smyrð það upp á nýtt . Notkun plastefna í veiðihjólum hefur aukist mikið og því ætti að gæta þess að nota sýrulausa olíu og feiti ( t.d. Vaseline ) . Minna er oft betra en meira , of mikil feiti dregur að sér sand og óhreinindi . Áður en þú gengur frá hjólinu , vertu viss um að taka bremsuna alveg af . Bremsa á hjóli getur skekkt legur og valdið því að allt sitji fast næsta vor . Sumir ganga svo langt að henda öllu girni í lok veiðitímabilsins , segja að það lifi ekki veturinn , verði ónýtt að vori , stökkt og slitni við minnsta átak . Allt er þetta rétt og satt , upp að vissu marki . Gott girni geymist auðveldlega yfir veturinn sé það á annað borð ekki þegar orðið dapurt . Gættu þess aðeins að hlífa því fyrir sólarljósi og það sé ekki rakt þegar það fer í geymslu . Ég rak augun í grein þar sem veiðigúrú mælti með því að taka girnið af hjólinu , renna því í gegnum klút vættum í silicone hreinsiefni og setja það upp á lausa spólu og geyma það þannig yfir veturinn . Er að spá í að prófa þetta sjálfur í vetur . Silicone á víst að koma í veg fyrir að olíurnar gufi eins hratt upp úr girninu sem er ein helsta ástæða þess að það skemmist . Fluguhjólin okkar eru yfirleitt betur varin en kasthjólin en auðvitað verðum við að sinna almennum þrifum á þeim eins og öðrum búnaði . Meira að segja dýrustu hjólin þurfa sitt viðhald , ekkert síður en þau ódýru . Gættu að smurningi og þurrkaðu vel öll óhreinindi utan af hjólinu . Þá kemur sér stundum vel að vera með tuskuna úr bóninu fyrir stangingar við höndina . Hvort sem við erum að ganga frá flugulínunni okkar til geymslu yfir vetur eða aðeins fram að næstu veiðiferð , þá skal alltaf hugsa vel um hana . Haltu línunni hreinni með því að þvo hana reglulega upp úr volgu sápuvatni og bónaðu hana ( sjá komment hér að ofan um Sonax ) . Það fyrsta sem ég skoða er samsetning lykkju við flugulínu . Ef minnsta brot er komið í samsetninguna þarf að lagfæra hana eða skipta um . Brot í samsetningu getur hleypt vatni að kjarnanum sem ruglar þyngd hennar . Og nú koma tiktúrurnar í mér ( ykkur er frjálst að vera ósammála ) ; Ekki nota tonnatak til að gera við línur , lykkjur eða tauma . Tonnatak verður stökkt þegar það þornar og brotnar á mjúku yfirborði . Sjálfur nota ég lím sem ætlað er fyrir tjarnardúka ( Oase contact ) sem harðnar ekki að fullu . Annað lím fyrir PVC hentar örugglega eins vel . Hörðustu fluguveiðimenn segja að aldrei skuli geyma línur á kasthjólum vegna þess að allar línur „ muna “ að meira eða minna leiti og vilja því hringa sig í köstum eftir einhverja geymslu . Það er minni hætta á svona hringamyndun á ‚ Large Arbor ‘ hjólum og þar sem rífleg undirlína er til staðar , en samt er best að hringa línuna út af hjólinu í viðráðanlega hönk u.þ.b. 20 sm víða og geyma hana þannig yfir vetrartímann . Og auðvitað gætum við þess að fluglínan fari aldrei rök í geymslu eða verði fyrir aðkasti sólar . Vöðlurnar okkar eru oftast af tveimur gerðum ; Neoprene eða öndunarvöðlur . Áður en öndunarvöðlurnar eru settar í geymslu er rétt að þvo þær skv. leiðbeiningum framleiðanda þ.e. ef það er í lagi yfir höfuð og rúlla þeim upp til geymslu . Ekki brjóta þær saman því brot geta framkallað leka . Neoprene vöðlur eru þyngri viðfangs , ekki má setja þær í þvottavél , notið milda sápu og mjúkan bursta til að fjarlægja erfiðustu blettina og skolið vel af þeim með köldu vatni . Vöðlur með áföstum stígvélum er gott að hengja upp á hvolfi og þá gjarnan þar sem sól nær ekki til . Í lok sumars hefur filtið á vöðluskónum okkar eyðst eitthvað og því er rétt að skoða það sérstaklega vel áður en gengið er frá þeim fyrir veturinn . Ýmsar skóvinnustofur geta verið okkur innan handar við sólun vöðluskóa og stígvéla . Yfirleitt láta spúnarnir okkar aðeins á sjá yfir eftir sumarið . Ryð fer að gera vart við sig , krókar deigast eða jafnvel brotna . Skiptu um þríkrækjur og hringi sem eru ónýtir og strjúktu af spúnunum með klút vættum í maskínuolíu ( saumavélaolíu ) . Ekki fjarlægja ryðbletti með vírbursta eða sandpappír , það kallar eins fram meira ryð næsta sumar . Hér gefur að líta einn algengasta orsakavald myglu í veiðiboxinu . Ekki gleyma að yfirfara flotin , tæma þau sem hægt er af vatni og henda þeim sem eru brotin . Rakinn sem flot smita frá sér í geymslu getur skemmt ýmsa góða og verðmæta muni á einum vetri . Það er ýmislegt annað sem fylgir okkur , s.s. háfurinn . Hvort sem hann er úr málmi eða timbri , þá þarfnast hann viðhalds og eftirlits . Háfar úr málmi eiga það til að fyllast af vatni sem menn ættu að reyna að tappa af áður en þeim er komið í geymslu . Tréháfa ætti að olíubera á hverju hausti með góðri viðarolíu ( tekkolíu ) og munið líka eftir að þrífa netið með mildum þvottalegi . Og að lokum er hér eitt sem ekki á að setja í geymslu yfir veturinn . Sem mikill áhugamaður um fluguhnýtingar mæli ég ekki með að pakka fluguboxinu niður fyrir veturinn . Hafðu það á vísum stað , hnýttu þær sem vantar í safnið , prófaðu einhverjar nýjar og farðu reglulega yfir boxið því þig vantar örugglega alltaf einhverjar skemmtilegar í safnið . Nú er það svo að svona samantekt getur verið eins manns verk , en efnið kemur víða að , úr bókum , af netinu eða beint frá einstaklingum . Of langt væri að telja upp alla viskubrunnana , en Tryggvi Hilmars . fær þakkir fyrir punkta og ábendingar um efni á bloggið .